SK Úradný vestník Európskej únie C 319/6

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 319/06

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„VINAGRE DEL CONDADO DE HUELVA“

ES č.: ES-PDO-0005-0724-15.10.2008

CHZO ( ) CHOP ( X )

1. Názov:

„Vinagre del Condado de Huelva“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.8 Iné výrobky prílohy I k zmluve (koreniny, atď.)

3.2. Opis výrobku, na ktorý sa vzťahuje názov v odseku 1:

„Vinagre del Condado de Huelva“ je vínny ocot, ktorý sa získava octovým kvasením vína certifikovaného regulačným výborom pre označenie pôvodu „Condado de Huelva“.

1. Hodnoty získané z analýzy chránených octov musia byť v rámci týchto limitov: a) Celkový minimálny obsah kyseliny octovej: 70 g/l. b) Rozpustná sušina: nie menej ako 1,30 g/l a percentuálneho bodu kyseliny octovej. c) Obsah popola: medzi 1 g/l a 7 g/l. d) Obsah acetoínu: nie menej ako 100 mg/l. e) Obsah prolínu: nie menej ako 300 mg/l.

2. Maximálne množstvá uvádzaných látok sú stanovené takto: a) Ortuť: 0,05 ppm. b) Arzén: 0,5 ppm. c) Olovo: 0,5 ppm. d) Meď a zinok: 10 mg/l. e) Železo: 10 mg/l. f) Síran: 2 g/l, vyjadrený ako síran draselný. g) Chlorid: 1 g/l, vyjadrený ako chlorid sodný.

3. Chromatická analýza pomocou kolorimetrického prenosu udáva tieto hodnoty: a) Maximálna hodnota čírosti (L*): 93 %. b) Intenzita farby, vyjadrené v sýtosti farby (Cab): viac ako 20 jednotiek.

Druhy octov:

a) Vinagre Condado de Huelva

Ocot získaný octovým kvasením vína certifikovaného označením pôvodu „Condado de Huelva“, zvyškový obsah alkoholu z použitého vína nie je viac ako 0,5 obj. %.

Organoleptické hodnotenie:

Vzhľad: Svetlo žltej až jantárovej slabo intenzívnej farby, primeranej pre ocot Condado de Huelva.

Vôňa: Octová vôňa s náznakmi vône vína.

Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou jabĺk z použitej odrody hrozna Zalema.

b) Vinagre Viejo Condado de Huelva

„Vinagre del Condado de Huelva“ dozrieva v dubových sudoch alebo kadiach, obohatený o likérové vína a akostné likérové vína s označením pôvodu „Condado“, zvyškový obsah alkoholu nie je viac ako 3 obj. %.

b)1. Vinagre Viejo Condado de Huelva Solera

Ide o „Vinagre del Condado de Huelva“, ktorý dozrieval pomocou tradičnej metódy „criaderas y soleras“ počas najmenej šiestich mesiacov.

Organoleptické hodnotenie:

Vzhľad: Jantárová farba s odtieňmi mahagónu. Stredná intenzita.

Vôňa: Octová vôňa s náznakmi sušeného ovocia.

Chuť: Vínová chuť, na podnebí plná a vyvážená.

b)2. Vinagre Viejo Condado de Huelva Reserva

Ide o „Vinagre del Condado de Huelva“, ktorý dozrieval pomocou tradičnej metódy „criaderas y soleras“ počas najmenej dvoch rokov.

Organoleptické hodnotenie:

Vzhľad: Mahagónová farba s jantárovým akcentom a veľmi vysokou intenzitou.

Vôňa: Agresívna vôňa s vysokou octovou intenzitou, náznaky zrelého vína „Condado de Huelva“ pripomínajúce vanilku, sušené figy a hrozienka.

Chuť: Vysušujúca, na podnebí veľmi kyslá chuť.

b)3. Vinagre Viejo Condado de Huelva Añada

Ide o „Vinagre del Condado de Huelva“, ktorý dozrieval v drevených sudoch počas najmenej troch rokov.

Organoleptické hodnotenie:

Vzhľad: Intenzívna mahagónová farba, ktorá odráža hodvábne telo octu, veľmi intenzívna.

Vôňa: Silná vôňa octu, náznaky vône likérových vín a nádych vône dubu zo sudov.

Chuť: Plná, kyslá, na podnebí bohato vyvážená a dlhá a intenzívna dochuť. Pripomína sušené ovocie a koreniny.

3.3. Suroviny (len pri spracovaných výrobkoch):

Surovina použitá na výrobu octu je biele víno alebo likérové víno s označením pôvodu „Condado de Huelva“.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Nehodí sa.

3.6. Osobitné pravidlá pre krájanie, strúhanie, balenie atď.:

Nehodí sa.

3.7. Osobitné pravidlá pre označovanie:

Na etiketách povolených regulačným výborom a na značkách kvality, ktoré potvrdzujú, že výrobok je autentický, musia byť uvedené slová „Vinagre del Condado de Huelva“.

4. Stručné vymedzenie zemepisnej oblasti:

Obce, na ktoré sa vzťahuje CHOP „Vinagre del Condado de Huelva“ sú: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor a Villarrasa. Oblasť sa rozkladá pozdĺž roviny dolného toku rieky Guadalquivir a až po národný park Doñana.

5. Súvislosť so zemepisnou oblasťou:

5.1. Špecifickosť zemepisnej oblasti:

a) Prirodzené spojenie

Charakteristiky octov Condado de Huelva sú predovšetkým výsledkom prírodného prostredia, v ktorom sa vyrábajú a kde dozrievajú, a hlbokým a jedinečným spôsobom sú ovplyvnené blízkosťou národného parku Doñana považovaného za jedno z pľúc Európy. Oblasť Condado de Huelva je známa ako „Entorno de Doñana“ (kraj Doñana).

Condado de Huelva sa nachádza v nížine Guadalquivir, ktorá sa nachádza v juhovýchodnom kvadrante provincie Huelva, a tiahne sa od úpätia Sierra de Aracena po pobrežie a hraničí s národným parkom Doñana.

Povrch oblasti, v ktorej sa ocot vyrába a dozrieva, je plochý alebo mierne zvlnený, so stúpaniami nie vyššími než 17 %, vo výškach vystupujúcich od 50 na juhu do 180 m na severe, s pôdou, ktoré je vďaka bohatému zloženiu základného materiálu rovnorodá.

Kvôli zemepisnej polohe má Condado de Huelva stredomorské podnebie, hoci reliéf umožňuje vystavenie Atlantiku, ktoré prináša oceánske vplyvy. Klíma je preto relatívne vlhká.

— Priemerná maximálna teplota je pomerne stabilná vo výške okolo 22,5 °C.

— Priemerné minimálne teploty sa pohybujú od 9,8 °C do 11,9 °C.

— Priemerná celoročná teplota sa pohybuje medzi 15,8 °C a 16,9 °C.

— Zrážky sú rôzne, od 810 mm do 716 mm.

— Oblasť ročne v priemere prijme medzi 3 000 a 3 100 hodín skutočného slnečného svitu.

— Relatívna vlhkosť sa pohybuje medzi 60 % a 80 %.

b) Ľudský faktor

V Condado de Huelva sa vyrábajú dva druhy octu:

Prvý z nich sa získava octovým kvasením bieleho vína alebo likérového vína s označením pôvodu „Condado de Huelva“, pri ktorej sa priemyselnou metódou submerznej fermentácie vo víne spracovávanom na ocot udržiavajú bakteriálne kultúry nepretržitou saturáciou vína jemnými vzduchovými bublinami.

Aby sa získal tento typ octu „Vinagre Condado de Huelva“, fermentácia sa vykonáva pri teplote medzi 28 a 33 °C a prevzdušňovanie musí byť primerané z hľadiska kvality i kvantity.

Druhý typ, „Vinagre Viejo“, je z „Vinagre del Condado de Huelva“ a vyrába sa v troch obmenách v závislosti od použitého typu a dĺžky dozrievania „Vinagre Viejo Solera“, „Vinagre Viejo Reserva“ a „Vinagre Viejo Añada“.

Oba druhy „Vinagre Viejo Solera“ a „Vinagre Viejo Reserva“ dozrievajú pomocou tradičného systému „criaderas y soleras“, čo je dynamický systém, v ktorom sú sudy a kade z amerického dubu naukladané v pyramídach. Najmladšie octy sú zmiešané s najstaršími octami prostredníctvom „kropenia“ octov z najvyššieho radu pyramídy, známeho ako „criadera“, do najnižšieho, známeho ako „solera“, z ktorého sa odoberajú. Priestor vytvorený v sudoch alebo nádržiach je potom doplnený druhým najstarším octom a tak ďalej. Takéto odoberanie a kropenie sú známe ako „correr escalas“, týmto spôsobom sa získava ocot, ktorý sa skladá z rôznych ročníkov vín, ktoré vytvárajú jednotnosť finálneho výrobku. Unikátnym rysom octu „Condado de Huelva“ je to, že počas celého procesu dozrievania až do odoberania sa do octov pridávajú alebo na obohacovanie používajú likérové vína alebo akostné likérové vína s označením pôvodu „Condado de Huelva“, čím sa uľahčuje oxidácia v priebehu procesu starnutia, zlepšuje sa buket octu prostredníctvom tvorby esterov a vyživujú sa octové baktérie v alkohole, ktorý pochádza z týchto likérových vín a akostných likérových vín, aby sa zabránilo znehodnoteniu vytvorenej kyseliny octovej.

„Vinagre Viejo Solera“ dozrieva minimálne šesť mesiacov v dubových sudoch alebo kadiach a „Vinagre Viejo Reserva“ najmenej dvadsaťštyri mesiacov.

„Vinagre Viejo Añada“ na rozdiel od „Vinagre Viejo Solera“ a „Vinagre Viejo Reserva“, dozrieva pomocou tradičnej metódy „añadas“ najmenej tridsať šesť mesiacov. Tu ocot dozrieva v sudoch alebo kadiach, do ktorých sa môže pridať len likérové víno alebo akostné likérové víno. Tieto octy sú vyrobené z vína jedného ročníka, pretože nie je dovolené žiadne miešanie, a charakteristiky sú vlastné danému ročníku. Takisto ako pri systéme „criaderas y soleras“ pridávanie likérového vína a akostného likérového vína počas zrenia prepožičiava konečnému produktu jedinečné vlastnosti.

Architektúra zrecích miestností je navrhnutá tak, aby bola po celý rok zachovaná konštantná teplota medzi 15 a 18 °C s najvyššou možnou relatívnou vlhkosťou (medzi 60 % a 80 %), dobré vetranie a vhodná orientácia. Dosahuje sa to pomocou vysokých stropov a správne orientovaných okien a v období vysokých teplôt ostrekovaním hlinenej podlahy vodou, všetko s cieľom vytvorenia mikroklímy potrebnej na zabezpečenie optimálneho zretia našich octov.

Sudy a kade z amerického dubu používané v Condado de Huelva zohrávajú zásadnú úlohu pri zlepšovaní kvality octov počas procesu zretia. Pórovitosť dubu umožňuje octu styk s kyslíkom vo vzduchu, ktorý umožňuje oxidáciu podporujúcu dozrievanie. Objem kyslíka, ktorý prechádza drevom, sa odhaduje na 25 cm3 na liter za rok. Všetko závisí od hrúbky a charakteru dreva.

Počas dozrievania dochádza k zmenám v chemickom zložení octu a tieto prinášajú zmeny v charakteristike octu. Zahrnuté procesy sú:

— Odparovanie.

— Priama extrakcia z dreva.

— Reakcie medzi zložkami dreva a dozrievajúceho octu.

— Reakcie medzi zložkami dozrievajúceho octu.

— Chemické procesy ako sú oxidácia a hydrolýza.

5.2. Špecifickosť výrobku:

a) Vinagre Condado de Huelva

Ocot vyrobený octovým kvasením bieleho vína alebo likérového vína s označením pôvodu „Condado de Huelva“.

Organoleptické hodnotenie:

Vzhľad: Svetlo žltej až jantárovej slabo intenzívnej farby, primeranej pre „Vinagre del Condado de Huelva“.

Vôňa: Octová vôňa s náznakmi vône vína s označením pôvodu „Condado de Huelva“.

Chuť: Jemná vínová chuť, dobre vyvážená, pokiaľ ide o kyslosť. Dlhý záver s príchuťou jabĺk z použitej pôvodnej odrody hrozna Zalema.

b) Vinagre Viejo Condado de Huelva

„Vinagre del Condado de Huelva“ dozrieva v dubových sudoch alebo kadiach a je jedinečný tým, že počas procesu dozrievania sa ocot obohacuje o likérové vína a akostné likérové vína s označením pôvodu „Condado de Huelva“, ktoré mu prepožičiavajú niektoré unikátne vlastnosti, zvyškový obsah alkoholu z týchto vín nie je viac ako 3 obj. %.

Existujú tri podkategórie tohto octu, ktoré sa líšia v spôsobe a dĺžke dozrievania.

Organoleptické hodnotenie:

Vinagre Viejo Condado de Huelva Solera Vzhľad: Jantárová farba s odtieňmi mahagónu. Stredná intenzita. Vôňa: Octová vôňa s náznakmi sušeného ovocia. Chuť: Vínová chuť, na podnebí plná a vyvážená.

Vinagre Viejo Condado de Huelva Reserva Vzhľad: Mahagónová farba s jantárovým akcentom a veľmi vysokou intenzitou. Vôňa: Agresívna vôňa s vysokou octovou intenzitou, náznaky zrelého vína „Condado de Huelva“ pripomínajúce vanilku, sušené figy a hrozienka. Chuť: Vysušujúca, na podnebí veľmi kyslá chuť.

Vinagre Viejo Condado de Huelva Añada Vzhľad: Intenzívna mahagónová farba, ktorá odráža hodvábne telo octu, veľmi intenzívna. Vôňa: Silná vôňa octu, náznaky vône likérových vín a nádych vône dubu zo sudov. Chuť: Plná, kyslá, na podnebí bohato vyvážená a dlhá a intenzívna dochuť. Pripomína sušené ovocie a koreniny.

Chromatická analýza octov s chráneným označením pôvodu „Vinagre del Condado de Huelva“ pomocou transmisnej kolorimetrie udáva tieto hodnoty ako rozlišovacie znaky:

a) Maximálna hodnota čírosti (L*): 93 %.

b) Intenzita farby vyjadrené v sýtosti farby – (Cab): viac ako 20 jednotiek.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

Rozlišovacie znaky „Vinagre del Condado de Huelva“ existujú najmä kvôli surovinám, z ktorých sa vyrába, a to vínu s označením pôvodu „Condado de Huelva“, ktoré vďačí za svoje jedinečné vlastnosti pôvodnej odrode hrozna Zalema, ktorá je pôvodná a exkluzívna vo vymedzenej zemepisnej oblasti, a výrobe a dozrievaniu v Condado de Huelva.

Navyše vďaka zemepisnej polohe v oblasti, ktorá spadá pod označenie pôvodu, je oxidácia podporená relatívne vysokou vlhkosťou, miernymi teplotami a vyšším obsahom kyslíka vo vzduchu z dôvodu blízkosti Atlantického oceánu a národného parku Doñana.

Plochá alebo mierne zvlnená krajina uľahčuje príchod týchto prúdov vzduchu. Orientácia a architektúra zrecích miestností umožňujú dobré vetranie a podporujú prechod kyslíka cez dubové sudy a kade.

Klimatické podmienky ovplyvňujú produkciu „Vinagre Viejo“ a tiež umožňujú octu dozrievať v uzavretých dvoroch zariadení výrobcov.

Hodnoty parametrov určujú vlastnosti octov.

— Zvyškový obsah alkoholu je výsledkom obohacovania octu likérovým vínom a akostným likérovým vínom certifikovaným regulačným výborom označenia pôvodu „Condado de Huelva“ a môže byť až 3 obj. %.

— Pórovitosť dreva používaného na výrobu sudov a kadí umožňuje octu kontakt s kyslíkom, uľahčuje octové kvasenie a dodáva minimálny obsah prchavých kyselín 70 g/l.

— Počas dozrievania sa objem octu znižuje odparovaním, čo zvyšuje množstvo suchého extraktu, ktorý sa ďalej zvyšuje extrakciou látok z dreva a pri vzájomných reakciách látok z dreva a octu.

— Kropenie hlinených podláh vodou je prax používaná v zrecích miestnostiach pre ocot, s cieľom kontrolovať relatívnu vlhkosť a teplotu a zabezpečiť ich stabilitu počas celého procesu zretia, čím sa podporuje zjemňovanie octov a znižujú sa straty vyparovaním.

— V priebehu starnutia sa obsah lignínu v dreve znižuje v procese hydrolýzy spôsobenej etanolom a vodou. Hydrolýza je hlavná cesta, ktorou látky prechádzajú zo sudu alebo kade do octu a ovplyvňujú vôňu a farbu octov počas zretia.

Odkaz na uverejnenie špecifikácie:

[článok 5 ods. 7 nariadenia (ES) č. 510/2006]

(Boletín Oficial de la Junta de Andalucía č. 184 zo 16. septembra 2008, strana 29.)

http://www.juntadeandalucia.es/agriculturaypesca/portal/opencms-cap/opencms/handle404?exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf&exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf